Document ID: 32015R0182

IZVEDBENA UREDBA KOMISIJE (EU) 2015/182
z dne 2. februarja 2015
o razveljavitvi Izvedbene uredbe (EU) št. 827/2011 o uvrstitvi določenega blaga v kombinirano nomenklaturo
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9(1)(a) Uredbe,
ob upoštevanju naslednjega:
(1)
Izvedbena uredba Komisije (EU) št. 827/2011 (2) uvršča modro polimetinsko (fluorescentno) barvilo, razredčeno v mešanici topil etilen glikola in metanola, ki se uporablja v avtomatskih analizatorjih krvi za obarvanje levkocitov s fluorescenčnim barvilom po specifični pripravljalni obdelavi, pod tarifno številko 3212 kombinirane nomenklature kot barvila in druge barvilne snovi. Uvrstitev proizvoda pod tarifno številko 3822 kombinirane nomenklature je bila izključena, ker se sredstvo za barvanje s tarifno številko 3204 v primeru maloprodaje uvrsti pod tarifno številko 3212.
(2)
Sodišče Evropske unije je v zadevi C-480/13 Sysmex Europe GmbH proti Hauptzollamt Halburg-Hafen (3) razsodilo, da je treba proizvod, ki sestoji iz topil in polimetinske snovi, uvrstiti pod tarifno številko 3822 kombinirane nomenklature kot laboratorijske reagente. Sodišče je na podlagi predloženih informacij menilo, da je uporaba navedenega proizvoda kot barvilne snovi povsem teoretična.
(3)
Proizvod, ki ga je Sodišče preučilo v zadevi C-480/13, je enak proizvodu, katerega razvrstitev je določena v Izvedbeni Uredbi (EU) št. 827/2011.
(4)
Izvedbeno Uredbo (EU) št. 827/2011 bi bilo zato treba razveljaviti, da se preprečijo morebitne razlike v tarifnem razvrščanju modrega polimetinskega (fluorescentnega) barvila, razredčenega v mešanici topil etilen glikola in metanola, ter zagotovi enotna uporaba kombinirane nomenklature v Evropski uniji.
(5)
Izvedbeno uredbo (EU) št. 827/2011 bi bilo zato treba razveljaviti.
(6)
Ukrepi iz te uredbe so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
Izvedbena uredba (EU) št. 827/2011 se razveljavi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. februarja 2015

Labels: 0
3